[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2.2.2009

COM(2009) 32 végleges

2. SZ. ELŐZETES KÖLTSÉGVETÉS-MÓDOSÍTÁSI TERVEZET A 2009. ÉVI ÁLTALÁNOS KÖLTSÉGVETÉSHEZ

SZAKASZONKÉNTI BONTÁSÚ KIADÁSI KIMUTATÁS III. szakasz – Bizottság

(a Bizottság előterjesztése)

2. SZ. ELŐZETES KÖLTSÉGVETÉS-MÓDOSÍTÁSI TERVEZET A 2009. ÉVI ÁLTALÁNOS KÖLTSÉGVETÉSHEZ

SZAKASZONKÉNTI BONTÁSÚ KIADÁSI KIMUTATÁSIII. szakasz – Bizottság

Tekintettel:

- az Európai Közösséget létrehozó szerződésre és különösen annak 272. cikkére,

- az Európai Atomenergia-közösséget létrehozó szerződésre és különösen annak 177. cikkére,

- a legutóbb az 1525/2007/EK, Euratom tanácsi rendelettel[1] módosított, az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre[2] és különösen annak 37. cikkére,

Az Európai Bizottság ezúton terjeszti a költségvetési hatóság elé a 2009. évi általános költségvetés 2. számú előzetes költségvetés-módosítási tervezetét.

TARTALOMJEGYZÉK

1. Bevezetés 4

2. SESAR 4

3. Európai Betegségmegelőzési és Járványvédelmi Központ (ECDC) 5

4. Európai Vasúti Ügynökség (ERA) 6

5. A költségvetési megjegyzések módosítása 7

5.1. GMES operatív szolgáltatások 7

5.2. Élelmiszer-eszköz 7

A SZAKASZONKÉNTI BONTÁSÚ KIADÁSI KIMUTATÁS VÁLTOZÁSAI

A szakaszonkénti bontású kiadási kimutatás változásai külön, a SEI-BUD rendszeren keresztül kerülnek továbbításra. A szakaszonkénti bontású kiadási kimutatás változtatásainak angol nyelvű változata tájékoztatásul költségvetési mellékletként csatolva található.

1. BEVEZETÉS

Ez az előzetes tervezet a 2009. évi költségvetés 2. sz. módosításáról a következő elemeket tartalmazza:

- a SESAR közös vállalkozás alapítása tervének közösségi költségvetésbe való felvétele a 219/2007/EK rendelet[3] módosításának megfelelően,

- az Európai Betegségmegelőzési és Járványvédelmi Központ (ECDC) alapítási tervének módosításai a 2009. évi költségvetéssel összhangban,

- az Európai Vasúti Ügynökség (ERA) alapítási tervének módosításai,

- a költségvetési megjegyzések módosításai.

A 2/2009. számú előzetes költségvetés-módosítási tervezetnek nincsenek pénzügyi vonzatai.

2. SESAR

A SESAR közös vállalkozást a Szerződés 171. cikke értelmében 2007. február 27-én alapították egy új generációs európai légiforgalmi szolgáltatási rendszer megvalósítása érdekében (a Tanács 219/2007/EK rendelete). A közös vállalkozások jogállásának egyértelmű meghatározása híján azonban számos probléma adódott a rendszer jogi és adminisztratív szerkezetének kialakítása során. Tulajdonképpen jelenleg – noha a SESAR közös vállalkozás és személyzete a belga jog hatálya alá tartozik – a közös vállalkozást a tanácsi rendelet hozta létre és irányítja.

A hetedik KTF-keretprogram elindításával az uniós intézmények új megközelítést fogadtak el a közös vállalkozások felállítása tekintetében. E megközelítés fő gondolata, hogy a közös vállalkozásokat „közösségi szervekként” ismerik el, amelyek élvezik az Európai Közösség által biztosított kiváltságokat és mentességeket. Ennek eredményeképpen e szervek személyzete az EK személyzeti szabályzata alá tartozik, és e szervekre és személyzetükre az Európai Közösségek kiváltságairól és mentességeiről szóló jegyzőkönyvet kell alkalmazni. E megközelítést először 2008-ban, az öt új közös vállalkozás (a Tiszta Égbolt, az ENIAC, az IMI, az ARTEMIS és az FCH közös technológiai kezdeményezések) létrehozásakor alkalmazták.

A SESAR közös vállalkozást egy évvel az új közös vállalkozások előtt, azokkal azonos jogalapon hozták létre. Annak érdekében, hogy e szervek létrehozásánál következetesen alkalmazzák a közösségi megközelítést, a SESAR közös vállalkozás jogállását módosítani kell, és hozzá kell igazítani a többi közös vállalkozás jogállásához.

Ennélfogva a Bizottság javasolta a 219/2007/EK rendelet módosítását. E módosítás egyik következménye, hogy a SESAR közös vállalkozás személyzetének tagjai ideiglenes, illetve szerződéses alkalmazottként az EK személyzeti szabályzata alá tartoznak majd. Következésképpen a SESAR közös vállalkozás alapítási tervét bele kell foglalni a közösségi költségvetésbe. A 219/2007/EK rendeletet módosító 1361/2008/EK tanácsi rendeletet[4] 2008. december 16-án fogadták el és 2009. január 1-jén lépett életbe.

A SESAR közös vállalkozás már működik és a kezdéshez szükséges személyzetet már fel is vették. A SESAR közös vállalkozás műveleteinek folyamatossága érdekében elengedhetetlen, hogy a meglévő személyzet jogállását zökkenőmentesen átváltsák közösségi jogállásra, valamint 2009 során a teljes felvételi eljárást le kellene zárni. Ennélfogva a SESAR közös vállalkozás alapítási tervét már a 2009-es költségvetési év elejétől kell belefoglalni a közösségi költségvetésbe.

Az alapítási terv megtalálható a költségvetési mellékletben.

3. EURÓPAI BETEGSÉGMEGELőZÉSI ÉS JÁRVÁNYVÉDELMI KÖZPONT (ECDC)

Az Európai Betegségmegelőzési és Járványvédelmi Központ (a továbbiakban: ECDC) „első pilléres”, stockholmi székhelyű decentralizált ügynökség, amelynek feladata a fertőző betegségek által az emberi egészségre gyakorolt veszélyek figyelése, értékelése és jelentése. E költségvetés-módosítási tervezetet az indokolja, hogy az alapítási tervet a költségvetési hatóság által a 2009. évi költségvetésben hozott határozatokkal összhangban módosítani kell.

Az ECDC-nek meghatározott működési területeken már jelenleg is vannak alapvető szervezeti struktúrái és kapacitásai; rendelkezik járványügyi felügyeleti rendszerrel, felkészült és képes reagálni a vészhelyzetekre, válaszolni tud a tudományos szaktanácsra és kockázatértékelésre irányuló kérésekre, járványügyi képzést tud tartani és megfelelő egészségügyi tájékoztatási politikát képes megvalósítani. Mindazonáltal a központ jelenleg még a fejlődés korai szakaszában van. Az általa nyújtott alapszolgáltatások hasznosak, ám nem elégítik ki teljes mértékben partnerei összes igényét és elvárását.

Egy külső értékelés nemrégiben megerősítette, hogy az ECDC-nek sikerült a tudományos kiválóság központjaként hírnevet szereznie, és hogy többletértéket teremt a fertőző betegségek megelőzésében és megfékezésében; a jelentés ugyanakkor a fertőző betegségekkel kapcsolatos tevékenységek egységesítésére és elmélyítésére tett javaslatot.

A Bizottság egyetért a külső értékelő jelentés megállapításaival. Ahhoz, hogy az ECDC teljesítse jelenlegi megbízatását, azaz megerősítse Európa fertőző betegségek elleni védelmét, további beruházások szükségesek. E megközelítéssel összhangban, 2008. november 13-án a Bizottság az Európai Parlamentnek és a Tanácsnak címzett közleményt fogadott el az ECDC tervezett tevékenységeiről és erőforrásigényeiről (COM(2008)741). A közlemény a 2003-ban (a központ felállításakor) elfogadott kezdeti pénzügyi kimutatást frissítette a központ által a működésének első három évében elért teljesítményt és a külső értékelés eredményeit figyelembe véve. Meg kell jegyezni, hogy a 2007–2013 közötti időszakra vonatkozó többéves pénzügyi keretben előrejelzett pénzügyi források elégséges alapot képeznek az ECDC jövőben tervezett tevékenységeinek végrehajtásához.

A 2009-es költségvetési eljárás végső szakaszaiban az Európai Parlament megszavazott egy módosítást, amellyel felszabadította az ECDC költségvetésének tartalékalapját: ezt a Bizottság a 2009. évi előzetes költségvetés-tervezetben javasolta, még a fent említett közlemény elfogadása során. Mindazonáltal a megszavazott módosítás nem foglalkozott az ECDC alapítási tervének frissítésével, amelyre azért van szükség, hogy e tervet a központ tervezett új struktúrájához igazítsák, ahogyan az a november 13-i bizottsági közleményben áll és amire 2009. évi költségvetésben jóváhagyott eszközök révén meg is teremtették a fedezetet.

Ennélfogva a Bizottság feladata olyan módosító költségvetés-módosítást beterjeszteni, amely magában foglalja az ECDC alapítási tervének azon módosításait, amelyek révén összhangba kerül az Európai Parlamentnek és a Tanácsnak címzett, november 13-i bizottsági közleménnyel és a jóváhagyott 2009. évi költségvetési előirányzatokkal.

A javasolt alapítási terv 40 további ideiglenes alkalmazotti állásra tartalmaz előirányzatot. A teljes alapítási terv megtalálható a költségvetési mellékletben.A célterületenkénti részletek a következők:

Cél | Cím | 2009. évi új helyek | Ideiglenes alkalmazotti helyek összesen 2009 végéig |

1 | Betegség specifikus | 9 | 27 |

2 | Felügyelet | 6 | 28 |

3 | Tudományos tanácsadás | 6 | 23 |

4 | Felkészültség és reagálás | 5 | 19 |

5 | Képzés | 1 | 7 |

6 | Egészségügyi tájékoztatás | 6 | 21 |

7 | Partnerségek | 1 | 5 |

Belső | Irányítás, vezetés | 1 | 9 |

Belső | Adminisztratív szolgáltatások | 5 | 31 |

Összesen | 40 | 170 |

4. EURÓPAI VASÚTI ÜGYNÖKSÉG (ERA)

A 2009. évi alapítási terv a közösségi költségvetésben jóváhagyott formájában – tekintettel az ügynökség 2008. december 16-i 1335/2008/EK rendeletben[5] foglalt kiterjesztett jogköreire, személyzeti politikájára, valamint az előmenetel rendjére (az ügynökség 2009 és 2011 közötti időszakra szóló többéves személyzeti politikai terve értelmében) – nem tükrözi teljesen az ügynökség igényeit. Ennélfogva az alapítási tervet módosítani kell:

- A korábbi alapítási tervek tartalmaztak egy AD15 posztot az ügyvezető igazgató számára. Ezt az állást tévedésből törölték a 2009. évi költségvetésben szereplő alapítási tervből, így most újra fel kell tüntetni.

- Az AST-állások száma hárommal emelkedett, egyidejűleg az AD-állások számának hárommal történő csökkentésével, ami lehetővé teszi az ügynökség operatív tevékenységei számára szükséges megfelelő szintű adminisztratív támogatás megteremtését.

A teljes, valamennyi technikai kiigazítást tartalmazó alapítási terv megtalálható a költségvetési mellékletben. Nincs változatás az ügynökség számára engedélyezett álláshelyek teljes számát tekintve, és a kiigazítások miatt nem szükséges további költségvetési igényt benyújtani.

5. A KÖLTSÉGVETÉSI MEGJEGYZÉSEK MÓDOSÍTÁSA

5.1. GMES operatív szolgáltatások

2008-ban az Előkészítő intézkedés – „GMES operatív szolgáltatások” (Globális környezetvédelmi és biztonsági megfigyelés – 02 02 11. költségvetési jogcímcsoport) eredményesen zárult az intervenciós szolgálatok területén megvalósult tender és a költségvetési előirányzatok azt követő lekötése révén. Az intézkedés 2009. évi következő szakasza a referenciaadat-szolgáltatási elem végrehajtása lesz, olyan meglévő adatszolgáltatókkal partnerségben, mint például a nemzeti térképészeti ügynökségek.Mindazonáltal a költségvetési megjegyzéseket megfelelően módosítani kell (lásd a felülvizsgált megjegyzéseket a költségvetési mellékletben).

5.2. Élelmiszer-eszköz

Az Európai Bizottság, az Európai Tanács és az Európai Parlament által a fejlődő országok gyorsan emelkedő élelmiszeráraihoz kapcsolódó gyorsreagálási eszköz tekintetében elért megállapodás értelmében a finanszírozási jogosultságot ki kell terjeszteni az olyan érdekeltekre is, mint például a nem kormányzati szervezetek (NGO-k) és nem állami szereplők.Következésképpen a végrehajtás módszereit, amelyek eredetileg kizárólag a nemzetközi és regionális szervezetekkel fennálló partnerségekre támaszkodtak, megfelelően módosítani kell. Az NGO-kra és nem állami szereplőkre történő kiterjesztés miatt a Bizottság részéről különösen e terület szorosabb és munkaigényesebb utánkövetést igényel. Annak érdekében, hogy a 21 01 04 05. A fejlődő országok gyorsan emelkedő élelmiszeráraihoz kapcsolódó gyorsreagálási eszköz – Igazgatási kiadások költségvetési tételből finanszírozott küldöttségek külső személyzetét fel lehessen venni, a Bizottság javasolja a költségvetési megjegyzések megfelelő módosítását, anélkül hogy változnának a költségvetési hatóság által az igazgatási kiadások tekintetében már jóváhagyott összegek.

[1] HL L 343., 2007.12.27., 9. o.

[2] HL L 248., 2002.9.16., 1. o.

[3] HL L 64., 2007.3.2., 1. o.

[4] HL L 352., 2008.12.31., 12. o.

[5] HL L 354., 2008.12.31., 51. o.